Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 170/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PECORINO SICILIANO“

EU št.: PDO-IT-0019-AM01 – 4.6.2018

ZOP (X) ZGO ( )

1. Skupina vložnikov in pravni interes

Nuovo Consorzio di Tutela del Pecorino Siciliano (Novo združenje za zaščito proizvoda Pecorino Siciliano)

Sedež na naslovu: Via dell’Amicizia, 26 Poggioreale (TP) ITALIA

Enaslov: contatti@consorziopecorinosiciliano.it

Potrjen enaslov: pecorinosicilianodop@pec.it

Združenje Nuovo Consorzio di Tutela del Pecorino Siciliano, ki ga sestavljajo proizvajalci sira „Pecorino Siciliano“, je pooblaščeno, da predloži zahtevek za spremembo v skladu s členom 13(1) uredbe ministrstva za kmetijsko, živilsko in gozdarsko politiko št. 12511 z dne 14. oktobra 2013.

2. Država članica ali Tretja Država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: členi, ki niso vključeni v obstoječo specifikacijo proizvoda, so navedeni v nadaljevanju: dokazilo o poreklu, povezava z geografskim območjem, pregledi

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opozoriti je treba, da je namen spremembe specifikacije proizvoda ZOP „Pecorino Siciliano“ predvsem združitev specifikacije proizvoda v enotni dokument.

Pecorino Siciliano je bil registriran kot ZOP v Uredbi (ES) št. 1107/96 z dne 26. junija 1996 v skladu s členom 17 Uredbe (ES) 2081/92. Registracija je bila pridobljena na podlagi naslednjih dokumentov: predsedniške uredbe št. 1269 z dne 30. oktobra 1955, s katero se priznavajo označbe porekla v Italiji, 19 strani dolgega dokumenta z naslovom „ZOP Pecorino Siciliano“ in povzetka.

Opis proizvoda

Vrsti sira „tuma“ in „primo sale“, ki sta dani na trg takoj po proizvodnji, oz. po približno desetih dneh, ne ustrezata več tržnim potrebam, saj se v zadnjih letih na trgu zahteva proizvod z minimalnim obdobjem zorenja. Zato je treba s to spremembo določiti minimalno obdobje zorenja 20 dni, ukiniti proizvodnjo navedenih vrst in uvesti vrsto „fresco“.

To je potrebno, da „Pecorino Siciliano“ lahko pridobi značilnosti, po katerih se razlikuje od drugih vrst ovčjih sirov iz pasteriziranega mleka. Minimalno obdobje staranja je potrebno, da se omogoči delovanje avtohtonih mlečnokislinskih bakterij in njihovih encimov, tj. mikroorganizmov, ki jih najdemo v surovem mleku in lesenih sodih za usirjanje s sirilom.

Poleg uvedbe nove vrste sira „fresco“ se bo vrsta „secondo sale“ preimenovala v „semistagionato“, da se uporabi terminologija, ki jo potrošniki lažje razumejo, in da se proizvod razlikuje glede na obdobje zorenja.

Značilnosti različnih vrst proizvodov so natančneje opredeljene in opisane, pri čemer so podrobno določeni parametri glede zorenja in staranja, oblike, dimenzij, teže, značilnosti skorje in testa, organoleptičnih značilnosti in vsebnosti maščob.

Nekoliko sta spremenjeni višina oboda in največja teža vsakega sira. Višina oboda, določena pri 10 cm do 18 cm v trenutni specifikaciji proizvoda, je spremenjena na 10 cm do 25 cm. Teža, določena pri 4 kg do 12 kg v trenutni specifikaciji proizvoda, je spremenjena na 3 kg do 14 kg.

Te spremembe so bile uvedene v odziv na zahteve nekaterih malih sirarjev, ki so poudarili potrebo po večji prožnosti, da bi lahko proizvodnjo sira prilagodili količini razpoložljivega mleka.

Odpravljena je omejitev proizvodnje v času od junija do oktobra.

Odprava omejitve je odziv na jasne zahteve proizvajalcev za pravico do proizvajanja ZOP Pecorino Siciliano tudi poleti. Dejansko se skoraj vse pasme ovc, ki se danes vzrejajo na Siciliji, lahko enostavno prilagodijo sezonski proizvodnji. Ovčje mleko se na Siciliji proizvaja skoraj vse leto, pri čemer je spomladi dosežen višek, poleti pa proizvodnja upade. Razpoložljivost mleka poleti tako omogoča proizvodnjo sira „Pecorino Siciliano“ v isti sezoni, zlasti vrsti „fresco“ in „stagionato“, po katerih potrošniki poleti najbolj povprašujejo, predvsem turisti, ki množično prijahajo na otok v iskanju značilnih sicilijanskih proizvodov.

Zato se prvotno besedilo:

„Klasična oblika sira ‚Pecorino Siciliano‘ ima ravne ali rahlo vbočene strani z odtisi košare; višina oboda je lahko od 10 cm do 18 cm, teža od 4 kg do 12 kg, pri obeh značilnostih pa so možna odstopanja glede na proizvodne tehnike. ‚Tuma‘: namizni sir, sladkastega okusa zaradi visoke vsebnosti laktoze, ki še ni bil fermentiran. Uživa se takoj po proizvodnji. ‚Primo sale‘: namizni sir, rahlo in na kratko nasoljen s fino suho soljo. Uživa se do približno deset dni po proizvodnji. S sprostitvijo aminokislin zaradi začetne razgradnje kazeina nastane več prostora za izvirne sestavine mleka, zaradi česar ima sir prijeten okus. ‚Secondo sale‘: dosledno sladek namizni sir polnega okusa za ribanje, ki spominja na njegovo poreklo, nasoljen s suho soljo ali z namakanjem v nasičeni slanici. Uživa se med 45 in 90 dni po proizvodnji. Zelo prefinjene organoleptične značilnosti izhajajo iz amalgama aminokislin, produktov začetne razgradnje lipidov in izvirnih sestavin mleka. ‚Stagionato‘: to je klasični ‚Pecorino Siciliano‘, ki se s svojimi značilnostmi razlikuje od drugih zorjenih sirov pecorino, proizvedenih v Italiji. Popolnoma dozori med štiri in šest mesecev po proizvodnji. Struktura tega sira je zrnata, namenjen pa je ribanju.“

zdaj glasi:

„Opis proizvoda 2.1. Ob sprostitvi v porabo je ZOP ‚Pecorino Siciliano‘ sir valjaste oblike z ravnimi površinami ali, če je sir večji, z rahlo vbočenimi površinami. 2.2. Vrste sira ZOP ‚Pecorino Siciliano‘‚fresco‘ [sveži], ‚semistagionato‘ [srednje zorjeni] in ‚stagionato‘ [zorjeni], ki se sprostijo v porabo, imajo naslednje značilnosti: ‚Sveži‘ — zrelost: 20 do 30 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 10 cm in 20 cm, višina oboda pa prav tako med 10 cm in 20 cm; — teža: med 3 kg in 5 kg, odvisno od velikosti sira; — površine: brez skorje, zunanja plast je bele ali slamnato rumene barve, vidni so odtisi košare, v kateri je bil sir pripravljen; — testo: bele ali slamnato rumene barve, včasih s črnim poprom v zrnu, kompaktno, z nekaj očesci; — vonj: značilen za ovčji sir; — okus: sladek z izrazitim vonjem po pašniku, v primeru vrste sira ‚pepato‘ pa nekoliko začinjen; brez vonja po hlevu; — vsebnost maščob: ne manj kot 40 % suhe snovi ‚Semistagionato‘ — staranje: od 45 do 90 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 10 cm in 20 cm, višina oboda pa prav tako med 10 cm in 20 cm; — teža: med 3 kg in 5 kg, odvisno od velikosti sira; — površine: skorja je nežno slamnato rumene barve, vidni so odtisi košare, v kateri je bil sir pripravljen; — testo: slamnato rumene ali izrazito rumene barve, včasih s črnim poprom v zrnu, kompaktno, z nekaj očesci; — vonj: značilen za ovčji sir; — okus: sladek z izrazitim vonjem po pašniku, v primeru vrste sira „pepato“ pa nekoliko začinjen; brez vonja po hlevu; — vsebnost maščob: ne manj kot 40 % suhe snovi ‚Stagionato‘ — staranje: vsaj 120 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 15 cm in 30 cm, višina oboda pa med 15 cm in 25 cm; — teža: med 6 kg in 14 kg, odvisno od velikosti sira; — površine: skorja je rumenkaste barve, vidni so odtisi košare, v kateri je bil sir pripravljen; — testo: slamnato rumene barve, kompaktno, z nekaj očesci; — vonj: značilen za ovčji sir; — okus: značilno pikanten; — vsebnost maščob: ne manj kot 40 % suhe snovi.“

Metoda proizvodnje

V obstoječi specifikaciji proizvoda so informacije o metodi proizvodnje vključene v zgoraj navedene dokumente. Zato je bil pripravljen naslednji člen, ki združuje informacije iz dokumentov, v katerih je podroben opis metode proizvodnje, in jih prilagaja veljavnim pravilom.

Edina sprememba je v zadnjem odstavku, kjer je opredeljen čas zorenja za vrste sira „fresco“, „semistagionato“ in „stagionato“, kot so navedene v opisu proizvoda.

„Člen 5 METODA PROIZVODNJE Sir ZOP Pecorino Siciliano se proizvaja iz surovega polnomastnega mleka ovc različnih pasem in križancev iz čred na območju proizvodnje iz člena 3 specifikacije proizvoda. Ovce se krmijo na naravnih in/ali gojenih pašnikih s svežo krmo, senom in slamo. Pri senu in slami je vsaj 80 % suhe snovi na leto z območja proizvodnje, opredeljenega v členu 4 enotnega dokumenta. Dovoljeno je dodatno krmljenje z žitnim zrnjem, stročnicami in enostavnimi ali sestavljenimi krmnimi koncentrati. Ovce je prepovedano krmiti s kakršnimi koli proizvodi, pridobljenimi iz živali ter rastlin ali delov rastlin (kot so semena) detelje, tapioke in kasave. Uporaba silaže in senaže je prav tako prepovedana. Mleko mora biti pridobljeno od ene ali dveh molž in predelano v 24 urah po prvi molži. Hlajenje mleka v hladilniku je zato dovoljeno, če se v celoti upoštevajo minimalne vrednosti, določene v zadevni veljavni zakonodaji. Mleko se filtrira s primernimi siti in/ali filtri iz blaga, nato se tradicionalno v jeklenih ali pokositranih bakrenih kotlih segreje na najvišjo temperaturo 40 °C in vlije v lesen sod. Jagnječje sirilo se doda, ko je temperatura med 36 °C in 40 °C. Sirilo, ki se uporablja za usirjanje mleka, se pridobi iz siriščnikov sesnih jagnjet tistih pasem, ki so navedene v specifikaciji proizvoda. To je treba storiti na območju proizvodnje iz člena 3 specifikacije proizvoda. Sirilo se pred uporabo raztopi v topli vodi in nato filtrira. Uporabi se med 10 gr in 30 gr sirila na 100 litrov mleka. Čas usirjanja je med 40 in 50 minut, oz. dokler lopatica v lesenem sodu ne stoji pokonci. Ko se oblikuje sirnina, jo je treba razdrobiti v zelo majhne grudice z leseno palico ali lopatico, ki je na eni strani ukrivljena in sirnino enakomerno razdrobi, tako da nastanejo grudice v velikosti riževih zrn. Tekočina se loči z dodajanjem vroče vode pri 70 °C do 90 °C med drobljenjem sirnine. Grudice sirnine, ki se naberejo na dnu posode, se pustijo počivati 5 do 10 minut, tako da se povežejo. Nato se sir odstrani iz soda, loči na kose, položi v košare iz trstja in ročno stisne. V tej fazi se pri vrstah ‚fresco‘ in ‚semistagionato‘ lahko doda črni poper v zrnu. Črni poper v zrnu je treba pred tem za nekaj sekund obdelati z vročo vodo pri temperaturah nad 80 °C. Sirnina se nato pusti v košarah od 1 ure do 2 uri, v tem času pa nastane ricotta. Sir se nato kuha 3 do 4 ure v lesenih sodih, pri čemer je sirotka na vrhu. Siri se po kuhanju pod sirotko nato odstranijo iz košar iz trstja, tako da se lahko obrnejo in dobijo značilen odtis košare. Ko se vsak sir obrne, se nanj vtisne kazeinski žig, da se zagotovi sledljivost. Kazeinski žigi so ovalne oblike, pri čemer velika os meri 10 cm, mala os pa 6 cm. Siri se pustijo 24 do 48 ur na sobni temperaturi, da se strdijo, nato se solijo suho ali v slanici, dokler ne vsebujejo optimalne količine soli. Nato se pustijo na policah iz neobdelanega lesa v prostorih pri temperaturah med 14 °C in 18 °C ter vlažnostjo nad 75 %, in sicer za obdobje 20 do 30 dni v primeru vrste ‚fresco‘, 60 do 90 dni v primeru vrste ‚semistagionato‘ in vsaj 4 mesece v primeru vrste ‚stagionato‘.“

Označevanje

Vsa vprašanja v zvezi z označevanjem je doslej neodvisno urejala skupina proizvajalcev. Zato je bila sprejeta odločitev, da se v specifikacijo proizvoda doda naslednji člen o označevanju. Dodajanje pravil o označevanju v specifikacijo proizvoda in oblikovanje logotipa za označbo bo omogočilo, da bodo potrošniki hitro prepoznali proizvod. Tudi promocijske kampanje bodo učinkovitejše z zagotovitvijo grafičnih simbolov, ki bodo skupni vsem proizvajalcem ZOP „Pecorino Siciliano“.

„Člen 8 OZNAČEVANJE IN PREDSTAVITEV Sir ZOP ‚Pecorino Siciliano‘ se razlikuje po naslednjih lastnostih: a) Oblika: Sir ZOP ‚Pecorino Siciliano‘ vrst ‚fresco‘, ‚semistagionato‘, ‚stagionato‘ se lahko prodaja cel in/ali v kosih. Specifična oznaka proizvajalca (oznaka CE) in oznaka označbe porekla (kazeinski žig) sta vtisnjena na sire vseh treh vrst. Na sire vrste ‚stagionato‘ se tema oznakama doda tretja oznaka, in sicer v obliki znamke. Na sirih vrste ‚fresco‘ morajo biti na kazeinskem žigu napis ‚Pecorino Siciliano‘ v črni barvi (CMYK = K100) ter pisavi velikosti 20 in oblike Arial, napis ‚D.O.P.‘ v črni barvi (CMYK = K100) ter pisavi velikosti 15 in oblike Arial, napis ‚fresco‘ v črni barvi (CMYK = K100) ter pisavi velikosti 14 in oblike Arial ter šestmestna serijska identifikacijska številka (na primer 999999) v črni barvi (CMYK = K100) ter pisavi velikosti 62 in oblike Arial v krepkem tisku. Znotraj ovalnega žiga je levo od serijske številke slika Trinacrie, simbola Sicilije. .tifNa sirih vrste ‚semistagionato‘ morajo biti na kazeinskem žigu napis ‚Pecorino Siciliano‘ v črni barvi (CMYK = K100) ter pisavi velikosti 20 in oblike Arial, napis ‚D.O.P.‘ v črni barvi (CMYK = K100) ter pisavi velikosti 15 in oblike Arial, napis ‚semistagionato‘ v črni barvi (CMYK = K100) ter pisavi velikosti 14 in oblike Arial ter šestmestna serijska identifikacijska številka (na primer 999999) v črni barvi (CMYK = K100) ter pisavi velikosti 62 in oblike Arial v krepkem tisku. Znotraj ovalnega žiga je levo od serijske številke slika Trinacrie, simbola Sicilije. Na sirih vrste ‚stagionato‘ mora biti na kazeinskem žigu napis ‚Pecorino Siciliano‘ v črni barvi (CMYK = K100) ter pisavi velikosti 20 in oblike Arial, napis ‚D.O.P.‘ v črni barvi (CMYK = K100) ter pisavi velikosti 15 in oblike Arial, napis ‚stagionato‘ v črni barvi (CMYK = K100) ter pisavi velikosti 14 in oblike Arial ter petmestna serijska identifikacijska številka (na primer 67150) v črni barvi (CMYK = K100) ter pisavi velikosti 62 in oblike Arial v krepkem tisku. Znotraj ovalnega žiga je levo od serijske številke slika Trinacrie, simbola Sicilije. Identifikacijska oznaka proizvajalca mora biti na isti strani sira. Znamka, ki se zahteva samo za vrste sira ‚stagionato‘, je v obliki kroga s premerom 8 cm, v katerem je v polkrožni obliki naveden napis ‚Pecorino Siciliano‘ v črni barvi (CMYK = K100) ter pisave velikosti 30 in oblike Comic Sans ter napis ‚D.O.P.‘ v črni barvi (CMYK = K100) ter pisave velikosti 30 in oblike Arial. Slika Trinacrie, simbola Sicilije, je na sredini. Identifikacijski logotip je vtisnjen na vsaj eni strani sira, toda šele po obdobju staranja 120 dni od datuma proizvodnje. b) Embalaža: Na embalaži vseh sirov, bodisi celih bodisi v kosih, je oznaka z identifikacijskim logotipom in napisom ‚Pecorino Siciliano PDO‘ ter informacijami, ki se zahtevajo z zakonom. Predpakirani kosi sira morajo vključevati del oboda in/ali strani sira kot dokaz njegovega porekla. Oznaka ni potrebna, če je proizvod pakiran na prodajnem mestu in se zato šteje, da je predpakiran. Dovoljena je tudi uporaba označb in/ali grafičnih simbolov, ki se nanašajo na imena, trgovska imena oz. kolektivne ali posamezne blagovne znamke, če ne hvalijo proizvoda in ne zavajajo kupca. Vsi proizvajalci ZOP imajo zagotovljen dostop do identifikacijskega logotipa. Pri identifikacijskem logotipu na embalaži je treba upoštevati naslednja pravila: 1. Prikazana mora biti celotna blagovna znamka. 2. Napis ‚PECORINO SICILIANO‘ je naveden od leve proti desni, je v beli barvi ter obliki pisave Verdana v krepkem tisku, na zunanjem delu vzdolž valovitega zunanjega roba rdeče (RGB = R160 G0 B0) obrobe, v kateri se nahaja. 3. Na notranjem delu logotipa je na belem krožnem ozadju natisnjena stilizirana podoba ovčje glave v črni barvi (CMYK = K100). 4. Pod to podobo je napis ‚D.O.P.‘ v črni barvi (CMYK = K100) in obliki pisave Arial v krepkem tisku. 5. Velikosti in oblike je treba ohranjati.

Drugo

Povezava

Informacije v dokumentaciji, na kateri temelji registracija, in v povzetku so združene zaradi uskladitve specifikacije proizvoda z zahtevami iz člena 7 Uredbe (EU) št. 1151/2012.

„Člen 6 POVEZAVA Z OBMOČJEM ‚Pecorino Siciliano‘ je polkuhan, stiskan ovčji sir. Lastnosti in organoleptične značilnosti mleka, ki se uporablja za proizvodnjo sira, so tesno povezane s pašniki, zaradi katerih ima mleko edinstven značaj, ki ga drugje ni mogoče ponoviti. Dejansko je več znanstvenih študij pokazalo, kako pašniki in rastline na pašnikih vplivajo na mlečne proizvode ter na njihovo kemijsko in aromatsko sestavo. Poleg tega ima sir zaradi uporabe trdnega sirila iz sicilijanskih jagnjet značilno encimsko sestavo, kar daje temu siru posebne vonje in okuse, ki jih drugi ovčji siri nimajo. Zgodovinska in domiselna metoda proizvodnje, ki vključuje tradicionalna orodja, od katerih so nekatera lesena, še pripomore k posebnemu značaju, zaradi katerega je ‚Pecorino Siciliano‘ edinstven proizvod. Sicilija, za katero je značilna posebna vrsta pokrajine, je idealen kraj za proizvodnjo sira ‚Pecorino Siciliano‘. Notranjost otoka sestavljajo neenakomerni hribi iz gline, krede in apnenca. Tla na najzahodnejšem območju Sicilije in Egadskih otokih so iz gline in peščenjaka. Eolski otoki ter otoka Ustica in Pantelleria imajo vulkanska tla. Naplavinske ravnine na Siciliji so aluvialne in močno omejene, z zelo rodovitnimi tlemi z visoko ravnjo kalija. Naravni in gojeni pašniki, ki jih najdemo v tem okolju, so bogati z divjimi rastlinami in lokalnimi ekotipi, ki določajo lastnosti in sestavo mleka, kar daje končnemu proizvodu njegov edinstven okus. Podnebje na območju proizvodnje sira ‚Pecorino Siciliano‘ se močno razlikuje od enega območja otoka do drugega zaradi njegove zemljepisne širine in posebne topografije. Sicer gre za sredozemsko podnebje, še vedno pa obstajajo različne mikroklime zaradi kontrasta med gorami in morjem. Na splošno so obalna območja vroča, sušna in vedno dobro prevetrena, medtem ko je podnebje v notranjosti zmerno in vlažno. Padavine so redke na obali in obilne v višjih predelih. Najpogostejše so pozimi. Ovčereja in sirarstvo sta starodavni tradiciji na Siciliji. Celo dandanes se ovce vzrejajo na tradicionalen način, in sicer v ovčjih stajah, ki zagotavljajo zavetišče, potrebno za dobro počutje živali. To pozitivno vpliva na kakovost mleka, ki ga proizvajajo, zaradi česar ima sir ‚Pecorino Siciliano‘ poseben značaj. ‚Pecorino Siciliano‘ je neločljivo povezan s posebnimi talnimi razmerami, lokalnimi krmnimi rastlinami, metodami proizvodnje, avtohtono populacijo ovc in preobrazbenim ozračjem, kjer so doma nekatere vsenavzoče vrste mikroflore, ki vplivajo na edinstvenost lokalnega sira. Izvor tega sira se je sčasoma izgubil. Sega v čas, ko je vsak ovčerejec začel svoje mleko predelovati v ‚Pecorino Siciliano‘ po starih metodah in predvsem s tradicionalno leseno opremo, kot so sod za usirjanje mleka in lesene deske za staranje sira. Proizvodnja tega sira je zato nesporna in izključna zgodovinska in kulturna dediščina na Siciliji ter trden in vedno večji vir trgovine.“

Informacije v dokumentaciji, na kateri temelji registracija, in v povzetku so združene zaradi uskladitve specifikacije proizvoda z zahtevami iz člena 7 Uredbe (EU) št. 1151/2012.

„Člen 4 DOKAZILO O POREKLU Vsaka faza postopka proizvodnje se nadzira, tako da se pri vsaki fazi evidentirajo vhodni in izhodni proizvodi. To zagotavlja sledljivost proizvoda tako kot vključitev proizvajalcev in pakirnic na ustrezne sezname, ki jih upravlja nadzorni organ, ter hitro obveščanje navedenega organa o proizvedenih količinah. Nadzorni organ nadzoruje vse fizične in pravne osebe, vpisane v ustrezne sezname, v skladu s pogoji iz specifikacije proizvoda in ustreznega načrta nadzora.“

Uveden je bil poseben člen o nadzoru, ki ni vključen v trenutno specifikacijo proizvoda, zaradi uskladitve specifikacije proizvoda z zahtevami iz člena 7 Uredbe (EU) št. 1151/2012.

„Člen 7 PREGLEDI Pregledi skladnosti proizvoda s specifikacijo proizvoda se izvajajo v obratu, ki izpolnjuje pravila iz Uredbe (ES) št. 1151/2012. Ta obrat je naslednji javni organ: CoRFiLaC, s.p. 25 km 5 Ragusa – Mare. 97100 Ragusa, Italija, tel +39 0932660411, faks +39 0932660449, e-naslov: dop@pec.corfilac.it“

ENOTNI DOKUMENT

„PECORINO SICILIANO“

EU št. : PDO-IT-0019-AM01 – 4.6.2018

ZOP (X) ZGO ( )

1. Ime [ZOP ali ZGO]

„Pecorino Siciliano“

2. Država članica ali Tretja Država

Italija

3. Opis kmetijskega proizvoda ali živila

3.1. Vrsta proizvoda

Skupina 1.3 Siri

3.2. Opis proizvoda, za katerega se uporablja ime iz točke 1

Ob sprostitvi v porabo je ZOP „Pecorino Siciliano“ sir valjaste oblike z ravnimi površinami ali, če je sir večji, z rahlo vbočenimi površinami, proizveden iz surovega mleka in polkuhan.

Vrste sira ZOP „Pecorino Siciliano“„fresco“ [sveži], „semistagionato“ [srednje zorjeni] in „stagionato“ [zorjeni], ki se sprostijo v porabo, imajo naslednje značilnosti:

„Sveži“ — zrelost: 20 do 30 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 10 cm in 20 cm, višina oboda pa prav tako med 10 cm in 20 cm; — teža: med 3 kg in 5 kg, odvisno od velikosti sira; — površine: brez skorje, zunanja plast je bele ali slamnato rumene barve, vidni so odtisi košare, v kateri je bil sir pripravljen; — testo: bele ali slamnato rumene barve, včasih s črnim poprom v zrnu, kompaktno, z nekaj očesci; — vonj: značilen za ovčji sir; — okus: sladek z izrazitim vonjem po pašniku, v primeru vrste sira „pepato“ pa nekoliko začinjen; brez vonja po hlevu; — vsebnost maščob: ne manj kot 40 % suhe snovi

„Semistagionato“ — staranje: od 60 do 90 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 10 cm in 20 cm, višina oboda pa prav tako med 10 cm in 20 cm; — teža: med 3 kg in 5 kg, odvisno od velikosti sira; — površine: skorja je nežno slamnato rumene barve, vidni so odtisi košare, v kateri je bil sir pripravljen; — testo: slamnato rumene ali izrazito rumene barve, včasih s črnim poprom v zrnu, kompaktno, z nekaj očesci; — vonj: značilen za ovčji sir; — okus: sladek z izrazitim vonjem po pašniku, v primeru vrste sira „pepato“ pa nekoliko začinjen; brez vonja po hlevu; — vsebnost maščob: ne manj kot 40 % suhe snovi

„Stagionato“ — staranje: vsaj 120 dni; — oblika: valjasta z ravnimi površinami ali, če je sir večji, z rahlo vbočenimi površinami; — dimenzije: premer ravnih strani mora biti med 15 cm in 30 cm, višina oboda pa med 15 cm in 25 cm; — teža: med 6 kg in 14 kg, odvisno od velikosti sira; — površine: skorja je rumenkaste barve, vidni so odtisi košare, v kateri je bil sir pripravljen; — testo: slamnato rumene barve, kompaktno, z nekaj očesci; — vonj: značilen za ovčji sir; — okus: značilno pikanten; — vsebnost maščob: ne manj kot 40 % suhe snovi

3.3. Krma (samo za proizvode živalskega izvora) in surovine (samo za predelane proizvode)

Sir ZOP „Pecorino Siciliano“ se proizvaja iz surovega polnomastnega mleka ovc različnih pasem in križancev.

Ovce se krmijo na naravnih in/ali gojenih pašnikih s svežo krmo, senom in slamo. Pri senu in slami je vsaj 80 % suhe snovi na leto z območja proizvodnje, opredeljenega v členu 4 enotnega dokumenta. Dovoljeno je dodatno krmljenje z žitnim zrnjem, stročnicami in enostavnimi ali sestavljenimi krmnimi koncentrati. Ovce je prepovedano krmiti s kakršnimi koli proizvodi, pridobljenimi iz živali ter rastlin ali delov rastlin (kot so semena) detelje, tapioke in kasave. Uporaba silaže in senaže je prav tako prepovedana.

Sirilo, ki se uporablja za usirjanje mleka, se pridobi iz siriščnikov sesnih jagnjet tistih pasem, ki so navedene v specifikaciji proizvoda. To je treba storiti na opredeljenem območju proizvodnje.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje je treba izvesti na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir ZOP „Pecorino Siciliano“ vrst „fresco“, „semistagionato“, „stagionato“ se lahko prodaja cel in/ali v kosih. Predpakirani kosi sira morajo vključevati del oboda in/ali strani sira kot dokaz njegovega porekla. Oznaka ni potrebna, če je proizvod pakiran na prodajnem mestu in se zato šteje, da je predpakiran.

3.6. Posebna pravila za označevanje proizvoda, za katerega se uporablja registrirano ime

Specifična oznaka proizvajalca (oznaka CE) in oznaka označbe porekla (kazeinski žig) sta vtisnjena na sire vseh treh vrst. Na sire vrste „stagionato“ se tema oznakama doda tretja oznaka, in sicer v obliki znamke.

Na embalaži vseh sirov, bodisi celih bodisi v kosih, je oznaka z identifikacijskim logotipom in napisom „Pecorino Siciliano PDO“ ter informacijami, ki se zahtevajo z zakonom. Dovoljena je tudi uporaba označb in/ali grafičnih simbolov, ki se nanašajo na imena, trgovska imena oz. kolektivne ali posamezne blagovne znamke, če ne hvalijo proizvoda in ne zavajajo kupca.

Razen dodatnih označb, pripisanih trem različnim vrstam („fresco“, „semistagionato“ in „stagionato“), se označbi „Pecorino Siciliano“ ne smejo dodati nobeni drugi izrazi, razen tistih iz tega enotnega dokumenta. To vključuje pridevnike „extra“ [ekstra], „superiore“ [višje kakovosti], „fine“ [prefinjen], „scelto“ [kakovosten], „selezionato“ [izbran] itd. Dovoljena je uporaba označb, ki se nanašajo na imena, trgovska imena ali blagovne znamke, ki ne hvalijo proizvoda in ne zavajajo kupca, če so njihove dimenzije znatno manjše od dimenzij logotipa ZOP.

Označbe „Pecorino Siciliano“ se ne sme prevajati.

4. Jedrnata opredelitev geografskega območja

Geografsko območje, na katerem se vzrejajo ovce, prideluje mleko ter predeluje in stara sir „Pecorino Siciliano“, zajema celotno ozemlje dežele Sicilije.

5. Povezava z geografskim območjem

„Pecorino Siciliano“ je polkuhan ovčji sir, proizveden iz surovega ovčjega mleka. Lastnosti in organoleptične značilnosti mleka, ki se uporablja za proizvodnjo sira, so tesno povezane s pašniki, zaradi katerih ima mleko edinstven značaj, ki ga drugje ni mogoče ponoviti. Dejansko je več znanstvenih študij pokazalo, kako pašniki in rastline na pašnikih vplivajo na mlečne proizvode ter na njihovo kemijsko in aromatsko sestavo. Poleg tega ima sir zaradi uporabe trdnega sirila iz sicilijanskih jagnjet značilno encimsko sestavo, kar daje temu siru posebne vonje in okuse, ki jih drugi ovčji siri nimajo. Zgodovinska in domiselna metoda proizvodnje, ki vključuje tradicionalna orodja, od katerih so nekatera lesena, še pripomore k posebnemu značaju, zaradi katerega je „Pecorino Siciliano“ edinstven proizvod.

Sicilija, za katero je značilna posebna vrsta pokrajine, je idealen kraj za proizvodnjo sira „Pecorino Siciliano“. Notranjost otoka sestavljajo neenakomerni hribi iz gline, krede in apnenca. Tla na najzahodnejšem območju Sicilije in Egadskih otokih so iz gline in peščenjaka. Eolski otoki ter otoka Ustica in Pantelleria imajo vulkanska tla. Naplavinske ravnine na Siciliji so aluvialne in močno omejene, z zelo rodovitnimi tlemi z visoko ravnjo kalija. Naravni in gojeni pašniki, ki jih najdemo v tem okolju, so bogati z divjimi rastlinami in lokalnimi ekotipi, ki določajo lastnosti in sestavo mleka, kar daje končnemu proizvodu njegov edinstven okus.

Podnebje na območju proizvodnje sira „Pecorino Siciliano“ se močno razlikuje od enega območja otoka do drugega zaradi njegove zemljepisne širine in posebne topografije. Sicer gre za sredozemsko podnebje, še vedno pa obstajajo različne mikroklime zaradi kontrasta med gorami in morjem. Na splošno so obalna območja vroča, sušna in vedno dobro prevetrena, medtem ko je podnebje v notranjosti zmerno in vlažno. Padavine so redke na obali in obilne v višjih predelih. Najpogostejše so pozimi.

Ovčereja in sirarstvo sta starodavni tradiciji na Siciliji. Celo dandanes se ovce vzrejajo na tradicionalen način, in sicer v ovčjih stajah, ki zagotavljajo zavetišče, potrebno za dobro počutje živali. To pozitivno vpliva na kakovost mleka, ki ga proizvajajo, zaradi česar ima sir „Pecorino Siciliano“ poseben značaj.

„Pecorino Siciliano“ je neločljivo povezan s posebnimi talnimi razmerami, lokalnimi krmnimi rastlinami, metodami proizvodnje, avtohtono populacijo ovc in preobrazbenim ozračjem, kjer so doma nekatere vsenavzoče vrste mikroflore, ki vplivajo na edinstvenost lokalnega sira.

Izvor tega sira se je sčasoma izgubil. Sega v čas, ko je vsak ovčerejec začel svoje mleko predelovati v „Pecorino Siciliano“ po starih metodah in predvsem s tradicionalno leseno opremo, kot so sod za usirjanje mleka in lesene deske za staranje sira.

Proizvodnja tega sira je zato nesporna in izključna zgodovinska in kulturna dediščina na Siciliji ter trden in vedno večji vir trgovine.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani ministrstva za kmetijsko, živilsko in gozdarsko politiko (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.